कोर्ट ने कॉमर्शियल कॉम्प्लेक्स बनाने की इजाजत नहीं दी, यहीं राज कपूर का जन्म हुआ था
Raj Kapoor Pakistan Haveli (Kapoor Haveli) Case Update - पाकिस्तान की एक अदालत ने दिग्गज बॉलीवुड अभिनेता राज कपूर की हवेली पर मालिकाना हक को लेकर याचिका खारिज कर दी है। राज कपूर की इसी हवेली को 2016 में पाकिस्तान के खैबर पख्तूनख्वा की सरकार ने राष्ट्रीय धरोहर घोषित किया था।
पाकिस्तान की एक अदालत ने बॉलीवुड अभिनेता राज कपूर की हवेली पर मालिकाना हक से संबंधित याचिका खारिज कर दी है। पेशावर के सईद मुहम्मद की दलील थी कि उनके पिता ने 1969 में नीलामी के जरिए यह हवेली खरीदी थी। तब से वे ही इसके मालिक हैं। लिहाजा इसका मालिकाना हक उन्हें दिया जाए।
याचिका लगाने वाले सईद के वकील खत्ताक ने कोर्ट में दावा किया कि पाकिस्तान के किसी भी विभाग के पास ऐसा कोई सबूत मौजूद नहीं है जिससे साबित हो सके कि राज कपूर या उनका परिवार कभी इस हवेली में रहा था। हालांकि, कोर्ट ने फिर भी मामला सिविल कोर्ट में ले जाने की बात कही।
हवेली की जगह कॉमर्शियल कॉम्प्लेक्स बनाना चाहते हैं इसके मालिक
राज कपूर की इस हवेली को पाकिस्तान के खैबर पख्तूनख्वा की सरकार ने 2016 में राष्ट्रीय धरोहर घोषित किया था। इसे खरीदने वाले सईद मुहम्मद हवेली को तोड़कर कॉमर्शियल कॉम्प्लेक्स बनाना चाहते हैं।
2014 में नवाज सरकार ने राष्ट्रीय धरोहर घोषित किया था
कोर्ट ने ये फैसला दिग्गज अभिनेता दिलीप कुमार की हवेली पर कब्जे से जुड़े एक आदेश को ध्यान में रखते हुए सुनाया। दिलीप कुमार की ये हवेली पेशावर के लोकप्रिय किस्सा ख्वानी बाजार में स्थित है। इस हवेली को नवाज शरीफ की सरकार 2016 में ही राष्ट्रीय धरोहर घोषित कर चुकी है।
जज ने पूछा- क्या कभी इस हवेली में रहे राज कपूर?
इस पर जस्टिस शकूर ने आर्कियोलॉजी विभाग से पूछा कि क्या उनके पास कोई दस्तावेज या सबूत हैं, जिससे पता चल सके कि राज कपूर का परिवार कभी इस हवेली में रहा था? वकील खत्ताक ने दावा किया कि किसी भी विभाग के पास ऐसा कोई सबूत मौजूद नहीं है जिससे साबित हो सके कि राज कपूर या उनका परिवार कभी इस हवेली में रहा था। हालांकि, जजों की बेंच ने फिर भी मामला सिविल कोर्ट में ले जाने की बात कही।
2005 के भूकंप के बाद जर्जर हुई थी हालत
राज कपूर की ये हवेली अब बहुत ही जर्जर हालत में है। 40 से 50 कमरे वाली शानदार पांच मंजिला इमारत का टॉप और चौथा फ्लोर ढह चुका है। इसके मौजूदा मालिक इस हवेली को ढहाकर यहां एक कॉमर्शियल प्लाजा बनाना चाहते हैं। हालांकि, आर्कियोलॉजी विभाग इसके खिलाफ है।. वो इस हवेली के ऐतिहासिक महत्व को ध्यान में रखते हुए इस धरोहर को सहेजकर रखना चाहता है।
राज कपूर की हवेली के बारे में मशहूर है कि 1947 में पार्टीशन से पहले शादी की पार्टी देने के लिए लोगों की पहली पसंद होती थी। हवेली में बुकिंग नहीं मिलने के चलते 6-6 महीने डेट्स आगे बढ़ानी पड़ती थीं। लेकिन भूकंप के बाद इसकी हालत खराब होती गई। 2016 में तत्कालीन प्रधानमंत्री नवाज शरीफ ने इन घरों को राष्ट्रीय धरोहर घोषित किया था पर इसे संरक्षित करने के लिए कोई झांकने तक नहीं पहुंचा था।
100 साल पुरानी है कपूर हवेली
यह हवेली पृथ्वीराज कपूर के पिता और ऋषि कपूर के परदादा दीवान बशेश्वरनाथ कपूर ने 1918-1922 के बीच बनवाई थी। हवेली के बाहर लगी लकड़ी की प्लेट के मुताबिक, बिल्डिंग का बनना 1918 में शुरू हुआ और 1921 में यह तैयार हो गई। इस हवेली में 40-50 कमरे हैं और हवेली के बाहरी हिस्से में खूबसूरत मोटिफ उकेरे हुए हैं। इसमें आलीशान झरोखे बने हुए हैं। इसी हवेली में राज कपूर और उनके चाचा त्रिलोक कपूर का जन्म हुआ था। 1990 में ऋषि कपूर और रणधीर कपूर हवेली देखने पहुंचे थे।
दिलीप कुमार की पुश्तैनी हवेली भी कपूर हवेली के पास ही है। दोनों हवेलियों के मालिकों ने कई बार इन्हें गिराकर कॉमर्शियल प्लाजा बनाने की कोशिश की थी, लेकिन सरकार ने इसकी मंजूरी नहीं दी।